CELEX: 52018PC0891
Language: fi
Date: 2018-12-19
Title: Ehdotus EUROOPAN PARLAMENTIN JA NEUVOSTON ASETUS neuvoston asetuksen (EY) N:o 428/2009 muuttamisesta myöntämällä unionin yleinen vientilupa tiettyjen kaksikäyttötuotteiden vientiin unionista Ison-Britannian ja Pohjois-Irlannin yhdistyneeseen kuningaskuntaan

EUROOPAN KOMISSIO
            Bryssel 19.12.2018
            COM(2018) 891 final
            2018/0435(COD)
            Ehdotus
            EUROOPAN PARLAMENTIN JA NEUVOSTON ASETUS
            neuvoston asetuksen (EY) N:o 428/2009 muuttamisesta myöntämällä unionin yleinen vientilupa tiettyjen kaksikäyttötuotteiden vientiin unionista Ison-Britannian ja Pohjois-Irlannin yhdistyneeseen kuningaskuntaan 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa, että jos erosopimusta
                     1
                   ei ratifioida, unionin primaari- ja sekundaarilainsäädännön soveltaminen Yhdistyneeseen kuningaskuntaan lakkaa 30. maaliskuuta 2019 (jäljempänä ”eropäivä”). Yhdistyneestä kuningaskunnasta tulee silloin kolmas maa.
               
               
                  Marraskuun 13. päivänä 2018 annetussa komission tiedonannossa ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: varautumissuunnitelma”
                     2
                   on vahvistettu varautumistoimenpiteet, joihin aiotaan ryhtyä siinä tapauksessa, ettei eroamispäivänä tule voimaan erosopimusta. Kyseisessä tiedonannossa komissio luettelee tarpeellisina pitämänsä toimet, mutta toteaa samalla, että lisätoimia voi olla tarpeen toteuttaa myöhemmässä vaiheessa.
               
               
                  Eurooppa-neuvosto (50 artikla) kehotti uudelleen 13. joulukuuta 2018 valmistautumaan entistä vahvemmin kaikilla tasoilla Yhdistyneen kuningaskunnan eron seurauksiin ottamalla huomioon kaikki mahdolliset tulokset. Tämä säädös on osa toimenpidepakettia, jonka komissio hyväksyy vastauksena kyseiseen kehotukseen.
               
               
                  Kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta 5 päivänä toukokuuta 2009 annetulla neuvoston asetuksella (EY) N:o 428/2009
                     3
                   luodaan kaksikäyttötuotteiden vientiä koskeva yhteinen valvontajärjestelmä jäsenvaltioiden ja Euroopan unionin (EU) kansainvälisten sitoumusten ja tehtävien mukaisesti. Kyseisen asetuksen nojalla kaksikäyttötavaroiden vienti kolmansiin maihin edellyttää lupaa. Tällainen lupa voi olla yksittäinen tai yleinen lupa taikka koontilupa. Neuvoston asetuksessa (EY) N:o 428/2009 vahvistetaan tiettyjen kaksikäyttötuotteiden kolmansiin maihin tietyin edellytyksin tapahtuvassa viennissä käytettävät unionin yleiset vientiluvat. Tämän tarkoituksena on tukea EU:n kilpailukykyä, taata tasapuoliset toimintaedellytykset kaikille unionin viejille, varmistaa korkeatasoinen turvallisuus ja täyttää kansainväliset velvoitteet.  Asetuksen liitteessä II a vahvistetaan unionin yleinen vientilupa (”EU001”), jota käytetään tietyissä vähäriskisissä liiketoimissa, kuten viennissä Australiaan, Kanadaan, Japaniin, Uuteen-Seelantiin, Norjaan, Sveitsiin, mukaan luettuna Liechtenstein, ja Amerikan yhdysvaltoihin.
               
               
                  Yhdistyneen kuningaskunnan ero unionista ilman sopimusta vaikuttaisi kaksikäyttötuotteiden kauppaan EU:n ja Yhdistyneen kuningaskunnan välillä. Neuvoston asetusta (EY) N:o 428/2009 sovellettaessa kaksikäyttötuotteiden vienti EU:sta Yhdistyneeseen kuningaskuntaan edellyttäisi eropäivästä alkaen sen jäsenvaltion toimivaltaisen kansallisen viranomaisen antamaa vientilupaa, johon viejä on sijoittautunut. 
               
               
                  Yhdistynyt kuningaskunta olisi lisättävä EU001-lupaa käyttäviä maita koskevaan luetteloon seuraavista syistä:
               
            
            
               ·Yhdistynyt kuningaskunta on asiaankuuluvien kansainvälisten sopimusten osapuoli ja kansainvälisten asesulkujärjestelyjen jäsen, ja se noudattaa täysimääräisesti asiaankuuluvia velvoitteita ja sitoumuksia;
            
            
               ·Yhdistynyt kuningaskunta täyttää täysimääräisesti neuvoston päätöksellä tai yhteisellä kannalla, Etyjin päätöksellä taikka Yhdistyneiden kansakuntien turvallisuusneuvoston päätöslauselmalla langetetuista seuraamuksista aiheutuvat velvoitteet; 
            
            
               ·Yhdistynyt kuningaskunta harjoittaa oikeasuhteista ja riittävää valvontaa aiottuun lopulliseen käyttöön ja käytön kiertämisvaaraan liittyviin näkökohtiin puuttumiseksi tehokkaasti tämän asetuksen säännösten ja tavoitteiden mukaisesti. 
            
            
               
                  Lisäksi on tarpeen varmistaa, että valvonta on yhden- ja johdonmukaista kaikkialla unionissa tasapuolisten toimintaedellytysten takaamiseksi EU:n viejille ja EU:n turvallisuuden ja kansainvälisen turvallisuuden suojaamiseksi.
               
               
                  Tämä ehdotus ei vaikuta meneillään olevaan tavalliseen lainsäädäntöjärjestelyyn, jonka tarkoituksena on neuvoston asetuksen (EY) N:o 428/2009 uudelleenlaatiminen 28. syyskuuta 2016 annetun komission ehdotuksen
                     4
                   perusteella.
               
            
            
               •Yhdenmukaisuus unionin muiden politiikkojen kanssa
            
            
               
                  Kaksikäyttötuotteita koskevassa EU:n vientivalvontajärjestelmässä vientiluvat antaa tavallisesti kansallinen toimivaltainen viranomainen tapauskohtaisen arvion perusteella. Jos Yhdistyneeseen kuningaskuntaan suuntautuvassa viennissä vaadittaisiin erityistä lupaa, tämä aiheuttaisi viejille ja toimivaltaisille viranomaisille luultavasti merkittäviä hallinnollisia rasitteita ja saattaisi synnyttää epätasapuoliset toimintaedellytykset jäsenvaltioiden viejille ja häiritä siten sisämarkkinoiden ja yhteisen kauppapolitiikan sujuvaa toimintaa. Näitä häiriötekijöitä voitaisiin lieventää lisäämällä Yhdistynyt kuningaskunta EU001-luvan piiriin kuuluvien määräpaikkojen luetteloon. Tämä ehdotus on siten johdonmukainen niiden varautumistoimenpiteiden kanssa, jotka toteutetaan, jos Yhdistynyt kuningaskunta eroaa ilman sopimusta.
               
               
                  Lisäksi koska Yhdistynyt kuningaskunta on tärkeä kaksikäyttötuotteiden vientikohde ja koska se täyttää kaikki asiaankuuluvat kansainväliset velvoitteet ja sitoumukset, myös Yhdistyneen kuningaskunnan lisääminen EU001-luvan piiriin kuuluvien määräpaikkojen luetteloon on johdonmukainen kansainvälistä turvallisuutta ja EU:n turvallisuutta koskevien tämän asetuksen tavoitteiden kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Oikeusperusta on Euroopan unionin toiminnasta tehdyn sopimuksen (SEUT-sopimus) 207 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Ei sovelleta, koska kansainvälinen kauppa kuuluu EU:n yksinomaiseen toimivaltaan.
               
            
            
               •Suhteellisuusperiaate
            
            
               
                  Asetusehdotusta pidetään oikeasuhteisena, koska sillä ei aiheuteta suhteettomia kaupan häiriöitä eikä liiallisia hallinnollisia rasitteita EU:sta Yhdistyneeseen kuningaskuntaan suuntautuvalle viennille eikä vaaranneta kansainvälistä turvallisuutta ja EU:n turvallisuutta. Sillä ei ylitetä sitä, mikä on tarpeen tämän tavoitteen saavuttamiseksi, eikä sillä oteta käyttöön mitään laajempia muutoksia. 
               
            
            
               •Toimintatavan valinta
            
            
               
                  Tällä ehdotuksella puututaan erittäin rajattuun yksittäistilanteeseen eikä sillä aiheuteta juurikaan muutoksia. Koska EU001-luvan piiriin kuuluvien kolmansien maiden luettelo otetaan käyttöön neuvoston asetuksella (EY) 428/2009 ja koska komissio ei ole toimivaltainen lisäämään muita maita kyseiseen luetteloon, Euroopan parlamentin ja neuvoston asetus näyttää olevan ainoa soveltuva toimintatapa. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta, koska kyseessä on poikkeuksellinen yksittäistapaus.
               
            
            
               •Sidosryhmien kuuleminen
            
            
               
                  Yhdistyneen kuningaskunnan eroa unionista koskevien neuvottelujen erityisyyden ja tilanteen jatkuvan muuttumisen vuoksi julkisen kuulemisen järjestämiselle oli huomattavia rajoitteita. Eri sidosryhmät ja jäsenvaltioiden edustajat ovat kuitenkin tuoneet esille Yhdistyneen kuningaskunnan erosta aiheutuvat vaikeudet ja esittäneet niihin mahdollisia ratkaisuja.
               
            
            
               •Vaikutustenarviointi
            
            
               
                  Paremman sääntelyn suuntaviivojen mukaisesti vaikutustenarviointia ei tarvittu tilanteen poikkeuksellisen luonteen vuoksi. Ehdotetun vaihtoehdon lisäksi ei ole olemassa muita olennaisesti erilaisia toimintavaihtoehtoja. 
               
            
            
               •Perusoikeudet
            
            
               
                  Ehdotus ei vaikuta perusoikeuksien soveltamiseen eikä niiden suojaamiseen. 
               
            
            
               4.TALOUSARVIOVAIKUTUKSET
            
            
               
                  Ei sovelleta. 
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
         
         
            
               
                  Ei sovelleta ehdotetun toimenpiteen lyhytaikaisen luonteen vuoksi. 
               
            
            
               2018/0435 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               neuvoston asetuksen (EY) N:o 428/2009 muuttamisesta myöntämällä unionin yleinen vientilupa tiettyjen kaksikäyttötuotteiden vientiin unionista Ison-Britannian ja Pohjois-Irlannin yhdistyneeseen kuningaskuntaan 
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, tai, jollei sopimusta ole, kahden vuoden kuluttua ilmoituksesta eli 30 päivänä maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa. 
            
            
               (2)Neuvoston asetuksella (EY) N:o 428/2009
                  5
                otetaan käyttöön kaksikäyttötuotteiden vientiä koskeva yhteinen valvontajärjestelmä, joka on tarpeen unionin turvallisuuden ja kansainvälisen turvallisuuden edistämiseksi ja tasapuolisten toimintaedellytysten takaamiseksi unionin viejille.
            
            
               (3)Asetuksessa (EY) N:o 428/2009 vahvistetaan ”unionin yleiset vientiluvat”, joilla helpotetaan tiettyihin kolmansiin maihin suuntautuvan kaksikäyttötavaroiden vähäriskisen viennin valvontaa. Tällä hetkellä Australia, Kanada, Japani, Uusi-Seelanti, Norja, Sveitsi, mukaan luettuna Liechtenstein, sekä Amerikan yhdysvallat voivat käyttää unionin yleistä vientilupaa nro EU001.
            
            
               (4)Yhdistynyt kuningaskunta on asiaankuuluvien kansainvälisten sopimusten osapuoli ja kansainvälisten asesulkujärjestelyjen jäsen, ja se täyttää kaikki asiaankuuluvat velvoitteet ja sitoumukset sekä harjoittaa oikeasuhteista ja riittävää valvontaa aiottuun lopulliseen käyttöön ja käytön kiertämisvaaraan liittyviin näkökohtiin puuttumiseksi tehokkaasti tämän asetuksen säännösten ja tavoitteiden mukaisesti.
            
            
               (5)Koska Yhdistynyt kuningaskunta on tärkeä unionissa tuotettavien kaksikäyttötuotteiden vientikohde, on aiheellista lisätä Yhdistynyt kuningaskunta unionin yleisen vientiluvan nro EU001 kattamia määräpaikkoja koskevaan luetteloon, jotta varmistettaisiin, että valvonta on yhden- ja johdonmukaista kaikkialla unionissa, unionin viejille tarjotaan tasapuoliset toimintaedellytykset ja että tarpeettomat hallinnolliset rasitukset vältetään unionin turvallisuutta ja kansainvälistä turvallisuutta vaarantamatta. 
            
            
               (6)Koska Yhdistyneen kuningaskunnan ero unionista synnyttää olosuhteet, joissa on toteutettava kiireellisiä toimia, on tarpeen mahdollistaa se, että Yhdistyneen kuningaskunnan lisäämistä unionin yleisen vientiluvan nro EU001 piiriin koskevia tämän asetuksen säännöksiä voidaan soveltaa nopeasti. Sen vuoksi tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä. 
            
            
               (7)Yhdistynyt kuningaskunta olisi lisättävä unionin yleisen vientiluvan nro EU001 kattamia määräpaikkoja koskevaan luetteloon ainoastaan, jos Euroopan unionista tehdyn sopimuksen 50 artiklan 2 kohdan mukaista Yhdistyneen kuningaskunnan erosopimusta ei ole tullut voimaan siihen päivään mennessä, jona Euroopan unionista tehdyn sopimuksen 50 artiklan 3 kohdan nojalla perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
         
         
            
               Muutetaan asetuksen (EY) N:o 428/2009 liitteessä II a oleva 2 osa seuraavasti: 
            
            
               a)Korvataan otsikko ”Vienti Australiaan, Kanadaan, Japaniin, Uuteen-Seelantiin, Norjaan, Sveitsiin, mukaan luettuna Liechtenstein, ja Amerikan yhdysvaltoihin” seuraavasti:
            
            
               ”Vienti Australiaan, Kanadaan, Japaniin, Uuteen-Seelantiin, Norjaan, Sveitsiin, mukaan luettuna Liechtenstein, Ison-Britannian ja Pohjois-Irlannin yhdistyneeseen kuningaskuntaan ja Amerikan yhdysvaltoihin”.
            
            
               b)Lisätään 2 osaan ilmaisun ”Sveitsi, mukaan luettuna Liechtenstein” jälkeen seuraava: 
            
            
               ”– Ison-Britannian ja Pohjois-Irlannin yhdistynyt kuningaskunta”. 
            
            
               2 artikla
            
            
               Voimaantulo ja soveltaminen
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. 
            
            
               Sitä sovelletaan sitä päivää seuraavasta päivästä, jona Euroopan unionista tehdyn sopimuksen 50 artiklan 3 kohdan nojalla perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa.
            
            
               Tätä asetusta ei kuitenkaan sovelleta, jos Ison-Britannian ja Pohjois-Irlannin kanssa Euroopan unionista tehdyn sopimuksen 50 artiklan 2 kohdan mukaisesti tehty erosopimus on tullut voimaan kyseiseen päivään mennessä. 
               
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
               
               
                  
                     (2)
                  
                        COM(2018) 880 final.
               
               
                  
                     (3)
                  
                        EUVL L 134, 29.5.2009, s. 1.
               
               
                  
                     (4)
                  
                        COM(2016) 616 final.
               
               
                  
                     (5)
                  
                        Neuvoston asetus (EY) N:o 428/2009, annettu 5 päivänä toukokuuta 2009, kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta (EUVL L 134, 29.5.2009, s. 1).